Fertiberia renova el patrocini del Club Balonmano Puerto Sagunto
14 de maig 2020

![](/media/ak3i2pkl/67img_6297.jpg)  
  

El Club Balonmano Puerto Sagunto i l'Ajuntament de Sagunt han rebut la confirmació oficial per part de l'empresa Fertiberia, S.A. de la continuïtat en el patrocini del club blanc-i-roig per a la nova temporada 2020-2021. Esta empresa del sector químic, que és una de les principals productores de fertilitzants, amoníac i derivats de la Unió Europea i que compta amb una important presència al Port de Sagunt, redobla així la seua aposta per l'handbol i per la ciutat amb el nové any consecutiu de patrocini.

  

En la negociació han participat el president del club, Juan José Bataller; l'alcalde de Sagunt, Darío Moreno; i, per part de Fertiberia, el director industrial, David Herrero i el director de la planta, Salvador Ferri. Enguany la negociació s'ha vist retardada per diverses circumstàncies. En primer lloc, la crisi generada per la COVID-19, que ha obligat Fertiberia, igual que al conjunt de la indústria espanyola, a ajustar els seus plans per a enguany. I, d'altra banda, el recent canvi d'accionistes de la companyia, amb tot el procés burocràtic que comporten este tipus d'operacions de compravenda, i que ha suposat el retard en els terminis habituals de negociació d'altres accions externes al negoci, com els patrocinis.

  

L'alcalde de Sagunt, Darío Moreno, assegura que esta és una bona notícia per a la nostra ciutat «**atés que permet a l'empresa seguir associada amb un projecte que transcendix molt més enllà de l'esportiu, que unix la nostra comunitat i transmet valors a la nostra població jove**». Així mateix, el primer edil indica que és positiu per a l'empresa este patrocini: «**invertir en este patrocini no sols és gastar en màrqueting; este patrocini és responsabilitat social corporativa, deixa una emprenta que millora la nostra societat i permet a l'empresa associar-se amb un dels grans valors esportius que té la nostra ciutat, com és el Club Balonmano Puerto Sagunto**».

  

Per la seua banda, el president del club, Juan José Bataller, declara «**estar molt satisfet amb la continuïtat de Fertiberia en el patrocini del club, la qual cosa permetrà al primer equip seguir un any més en la Lliga Sacyr-Asobal**». Així mateix, també ha volgut agrair expressament a l'alcalde «tot l'esforç i dedicació que ha donat lloc a este acord en un moment econòmic molt complicat per a tots i totes».

  

Finalment, des de Fertiberia, el director de la planta, Salvador Ferri, ha afirmat que «**estem molt satisfets d'haver pogut renovar un any més i, malgrat les dificultats afegides, que no eren poques, mostrar el nostre suport al club, que no fa sinó reflectir la nostra condició de suport a l'esport en estos temps tan difícils i que ens permet, a més, contribuir al desenvolupament de la ciutat, més enllà del compromís industrial que mantenim amb ella des de fa més de 30 anys**».

  

La signatura oficial del patrocini es realitzarà en els pròxims dies, però el club blanc-i-roig ja està en condicions de rematar les diverses gestions de configuració de la plantilla amb la qual comptarà la pròxima temporada.

​  

  

​

*   [](http://www.facebook.com/sharer.php?u=https://aytosagunto.es/va/actualitat/fertiberia-renova-el-patrocini-del-club-balonmano-puerto-sagunto/ "Facebook")
*   [](http://twitter.com/share?url=https://aytosagunto.es/va/actualitat/fertiberia-renova-el-patrocini-del-club-balonmano-puerto-sagunto/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/fertiberia-renova-el-patrocini-del-club-balonmano-puerto-sagunto/ "Linked In")
*   [](mailto:?body=https://aytosagunto.es/va/actualitat/fertiberia-renova-el-patrocini-del-club-balonmano-puerto-sagunto/)